У 1915 годзе пачаўся наступ расійскіх войскаў на Каўказскім фронце пры падтрымцы мясцовага армянскага насельніцтва. У тым жа годзе, з 24 красавіка 1915 года пачынаецца актыўная фаза генацыду армян у Асманскай Турцыі. Частка армян, якія жылі на тэрыторыі Асманскай імперыі, узялася за зброю дзеля самаабароны. Пасля абароны Вана на тэрыторыі Заходняй Арменіі быў утвораны Армянскі часовы ўрад. У 1916 годзе расійскія войскі прасунуліся ўглыб Турцыі, авалодаўшы найважнейшымі і найбуйнейшымі гарадамі — Эрзерумам , Трапезундам, Ванам , Эрзінджанам, Мушам і Бітлісам (гл. Каўказскі фронт ПСВ).